KOMUNIKACIJA KOMISIJE KOMUNIKACIJA KOMISIJE EUROPSKOM PARLAMENTU, EUROPSKOM VIJEĆU I VIJEĆU

Poboljšanje zelenih prometnih traka radi održavanja gospodarske aktivnosti tijekom ponovnog širenja zaraze bolešću COVID-19

I.Uvod

1.Kad je početkom proljeća 2020. izbila pandemija bolesti COVID-19, kako bi zaštitile javno zdravlje države članice odlučile su zatvoriti svoje granice, među ostalim za promet robe, no to su uglavnom činile na fragmentiran i neusklađen način. To je u početku uzrokovalo poremećaje na jedinstvenom tržištu je su teretni kamioni morali dugo čekati na granicama, a teretni su letovi bili prizemljeni, što je dovelo do nestašica i nesigurnosti u opskrbi robom. To je dovelo do paničnog kupovanja i nestašice čak i osnovnih medicinskih proizvoda.

2.Komisija je stoga 23. ožujka donijela Komunikaciju o zelenim trakama nastavljajući se na Smjernice za mjere upravljanja granicama radi zaštite zdravlja i dostupnosti robe i osnovnih usluga. Središnji koncept zelenih traka jest zajamčiti kontinuirano funkcioniranje lanaca opskrbe na jedinstvenom tržištu i izbjeći moguće nestašice. Propisuje se da teretna vozila ne bi smjela kasniti u prelasku unutarnjih granica u transeuropskoj prometnoj mreži (TEN-T) ukupno više od 15 minuta, neovisno o robi koju prevoze, te se utvrđuju prateće odredbe za radnike u prometu.

3.Zatvaranje granica i ponovno uvođenje drugih mjera ili kontrola radnika u prometu, posebno na granici ili iza granice, mogu uzrokovati velike socijalne i gospodarske poremećaje i dovesti do znatnih izazova za teret i logistiku, kao i za kretanje ljudi, posebno tijekom krize. Osim toga, zatvaranje granica za prijevoz robe u ovoj fazi neće pridonijeti borbi protiv širenja virusa.

4.Cilj da se ne premaši maksimalno vrijeme čekanja u središnjoj zelenoj traci postignut je na većini cestovnih granica.

Dana 19. ožujka 2020. kamioni su dugo čekali na prelazak granice, a na graničnim su se prijelazima stvarale duge kolone – između Njemačke i Poljske od 20 do 50 km, između Njemačke i Francuske više od 20 km, između Češke i Njemačke 13 km te Slovačke 16 km, između Slovačke i Mađarske 16 km te između Mađarske i Rumunjske 16 km. Za prelazak ostalih granica čekalo se od jednog do tri sata: npr. između Francuske i Italije, Francuske i Njemačke; između Slovenije i Hrvatske; između Mađarske i Rumunjske; između Njemačke i Belgije; između Slovačke i Mađarske. Da se to nije riješilo, moglo je doći do sloma unutarnjeg tržišta robe i poremećaja u lancima opskrbe. Putnički je promet uglavnom obustavljen tijekom vrhunca pandemije. Zbog mjera poduzetih na razini EU-a, provedenih u potpunoj suradnji s državama članicama EU-a, promet tereta je nastavljen. Usklađenost s Komunikacijom o zelenim trakama dovela je do znatnih poboljšanja u pogledu vremena čekanja na granicama, a time i u pogledu aktivnosti prijevoza tereta.

5.Sada, usred ponovnog izbijanja pandemije, važno je na najmanju moguću mjeru svesti poremećaje koje nove antipandemijske mjere mogu uzrokovati u gospodarstvu i poslovanju. Kriza je teško pogodila industriju i prometni sektor, a još jedan udarac bacio bi ih na koljena. S obzirom na ozbiljan učinak gubitaka i gospodarske krize povezane s bolešću COVID-19, sada je najvažnije održati gospodarsku aktivnost. Prijevoz tereta sustavno je relevantan za Uniju u održavanju njezina gospodarstva na unutarnjem i međunarodnom planu. To će biti moguće samo ako se roba i usluge mogu slobodno kretati na funkcionalnom i snažnom jedinstvenom tržištu, a osnovna povezanost osigurana je radnicima u prometu i putnicima, u mjeri u kojoj je to u skladu s javnozdravstvenim pitanjima. Poduzećima, tvornicama, zdravstvenim ustanovama i trgovini potrebno je zajamčiti da će lanci opskrbe funkcionirati i da će se osoblje moći kretati i preko granica.

6.Ciljevi Komunikacije iz ožujka 2020. i dalje su u potpunosti važeći. No, nakon sedam mjeseci od njihova uvođenja došlo je vrijeme da ojačamo neka načela iz Komunikacije o zelenim trakama na temelju stečenih iskustava i da ih prilagodimo ponovnom izbijanju pandemije. Ovom se Komunikacijom utvrđuju mjere kojima će se i dalje štititi kretanje robe i slobodno kretanje radnika u prometu preko granica s obzirom na zajedničke zdravstvene i gospodarske izazove s kojima se suočavamo.

7.Kako bi se inicijativom EU-a o zelenim trakama i dalje učinkovito podupiralo gospodarstvo i doprinijelo oporavku, moramo ukloniti preostale prepreke i održati dobro funkcioniranje jedinstvenog tržišta. To znači da je potrebno zajamčiti protok tereta, pružiti potporu bitnim radnicima u prometu, učiniti više u multimodalnoj logistici i osigurati minimalnu povezivost za putnike u svakom trenutku. Koordinacija, suradnja i transparentnost pokazali su se neophodnima te će i dalje biti nužni kako bi jedinstveno tržište bilo spremno za buduće krize.

II.Poboljšanje zelenih traka: jamčenje protoka tereta i logistike

8.Iako je 90 % od 178 graničnih prijelaza obuhvaćenih mrežom TEN-T usklađeno sa zahtjevima iz Komunikacije o zelenim trakama, na prelazak oko 5 % graničnih prijelaza i dalje se čeka znatno dulje od 15 minuta, uglavnom na neschengenskim granicama unutar EU-a. Kako bi se poduprlo kretanje teretnog prometa i prometni sektor, osigurala dostupnost opskrbnih lanaca i spriječila nova nestašica proizvoda, vrijeme je da se zajamči potrebno upravljanje prometom, potrebne usluge podrške i potrebna oprema radi minimiziranja kašnjenja.

9.Kako su države članice počele poduzimati nove mjere i uvoditi djelomična ograničenja kretanja, već je primijećeno da se radnici u prometu podvrgavaju karanteni, da su neka odmorišta zatvorena i da vozači ne mogu obnoviti dozvole. Stoga bismo trebali nastaviti s provedbom Komunikacije o zelenim trakama kako bi promet i dalje tekao nesmetano i prema potrebi dodatno poboljšati zelene trake kako bismo, bez obzira na opseg drugih sanitarnih mjera koje su na snazi, postigli barem sljedeće:

-sa svim se teretnim vozilima / plovilima i osobljem u prometu treba i dalje postupati na nediskriminirajući način, bez obzira na podrijetlo, odredište, zemlju registracije vozila/plovila te državljanstvo vozača/posade,

-vozila kojima se na profesionalnoj osnovi prevozi bilo koja vrsta robe trebala bi imati mogućnost prelaska granice „zelenim trakama”,

-trebalo bi izbjegavati dodatne procedure pri prelasku granice povezane s pandemijom bolesti COVID-19 i provoditi ih samo u mjeri u kojoj je to nužno i svrsishodno, od vozača teretnih vozila ne bi se trebalo tražiti da predoče bilo koju drugu ispravu osim svoje identifikacijske isprave i vozačke dozvole,